**TELEPÜLÉSRENDEZÉSI SZERZŐDÉS**

amely létrejött egyrészről:

# BUDAPEST FŐVÁROS II. KERÜLETI ÖNKORMÁNYZAT

(székhely: 1024 Budapest, Mechwart liget 1., statisztikai számjel: 15735650-8411-321-01, adószám: 15735650-2-41, képviseli: Őrsi Gergely polgármester) a továbbiakban: „**Önkormányzat**”, vagy „**Jogosult**”, másrészről a

**Vasas Sport Club**

(Székhely: 1139 Budapest, Fáy u. 58., cégjegyzékszám: ……………….., adószám: ……………….., képviseletében eljár: Markovits László elnök), mint fejlesztő, a továbbiakban: „**Fejlesztő**”,

a továbbiakban együttesen, mint „**Felek**” vagy „**Szerződő** **Felek**” között az alulírt napon és helyen az alábbi tartalommal és feltételek mellett:

1. A szerződés tárgya a Budapest, II. kerület, belterület 11512/7 hrsz-ú, 58 002 m² alapterületű ingatlan.
2. A fenti ingatlan (továbbiakban: „**Ingatlan**”) hatályos, 30 napnál nem régebbi tulajdoni lapja a jelen megállapodás 1. számú mellékletét képezik.
3. A 2. pontban körülírt Ingatlan természetben 1026 Budapest, II. kerület, Pasaréti út 11-13. szám alatt helyezkedik el.
4. Az Ingatlan a Magyar Állam tulajdonában áll, vagyonkezelője a Vasas Sport Club Fejlesztő. Fejlesztő jelen településrendezési szerződés megkötésére a Magyar Állam képviseletét ellátó MNV Zrt. által kiadott jelen szerződés elválaszthatatlan részét képező 2. számú melléklete szerint tulajdonosi felhatalmazással bír.
5. **Fejlesztő,** a Fejlesztési Területen az elfogadás előtt álló KÉSZ-módosítás és a 3. számú melléklet szerinti telepítési tanulmányterv alapján előirányzott fejlesztést kívánja megvalósítani.

# A JELEN SZERZŐDÉSBEN ALKALMAZOTT EGYES FOGALMAK ÉRTELMEZÉSE

* 1. **KÉSZ- módosítás**a Budapest II. kerület 11512/7 és 11512/3 hrsz-ú telkeket érintő, Pasaréti út – Radna utca - (11512/6) hrsz-ú közterület – Herman Ottó utca – (11512/9) hrsz-ú közterület – Rhédey utca által határolt területre készülő aBudapest Főváros II. Kerületi Önkormányzat Képviselő-testületének Budapest Főváros II. Kerületének Építési Szabályzatáról szóló 28/2019.(XI.27.) önkormányzati rendelet (KÉSZ) módosítása.
  2. **Fejlesztési Terület**:az 1. pontban meghatározott Ingatlan, valamint a Radna utca, a Herman Ottó utca, a Rhédey utca és a Pasaréti út egyes szakaszai.
  3. **Településfejlesztési Feladatok**: a jelen Szerződésben meghatározott azon településfejlesztési feladatok, melyek az alkalmazandó jogszabályok alapján egyébként az **Önkormányzatot** terhelnék, és amelyeket a **Fejlesztő** az **Önkormányzat** helyett a jelen Szerződés alapján saját költségén vállal megvalósítani.
  4. **Fejlesztés**:az Önkormányzat által az Ingatlant és a Fejlesztési Területet érintően az elfogadás előtt álló KÉSZ - módosításon alapuló tervezési program, melynek megvalósítását a **Fejlesztő**, mint azIngatlan vagyonkezelője Állami Forrásból tervezi előkészíteni és megvalósítani, mint a teljes Pasaréti Sportcentrum komplex, teljes körű (a melléklet tervezési programban előirányzott, a meglévő teniszpályák helyére tervezett új vívó- és kosárlabda komplexum, valamint, új teniszcentrum kialakítása a Herman Ottó utcai fronton) fejlesztését.
  5. **Állami Forrás**: a Fejlesztés fedezete, amelyet a Beruházások előkészítését követően a Fejlesztő fog igényelni a Magyar Államtól (pl. közvetlen támogatáson, sportági szakszövetségen, vagy állami akadémiai rendszeren keresztül).

# A TELEPÜLÉSRENDEZÉSI SZERZŐDÉS CÉLJA

* 1. A Fejlesztés megvalósításához és működtetéséhez, valamint a Fejlesztési Terület fejlődéséhez, továbbá a Fejlesztés következtében a településrészre háruló többletterhek és káros hatások kiküszöböléséhez, illetve csökkentéséhez infrastrukturális beruházásokra, közhasználatú területek kijelölésére, akadálymentesítésre és a zajvédelem kialakításának teljesítésére van szükség**.**

**Szerződő** **Felek** egyöntetű érdeke, hogy a Településfejlesztési Feladatok a jelen Szerződésben (továbbiakban Szerződés) rögzítettek és a KÉSZ-módosításban foglaltaknak megfelelő módon megvalósuljanak, ezzel biztosítva a Fejlesztési Terület biztonságos megközelítését, és környezeti kialakítását.

Előzőek biztosítása érdekében a **Fejlesztő** a Fejlesztés megvalósításához kapcsolódó, a jelen Szerződés meghatározott Településfejlesztési Feladatok megvalósítását a Szerződésben meghatározottak szerint elvállalja.

* 1. Szerződés célja a **Szerződő** **Felek** részéről, hogy rögzítsék a Fejlesztés megvalósításához kötődő kötelezettségeiket, ideértve a Településfejlesztési Feladatok megvalósítását, költségbiztosítását, garanciáit, továbbá a jogutódlás esetlegesen felmerülő kérdéseit.
  2. Az **Önkormányzat**, mint települési önkormányzat a KÉSZ-módosításban rögzített célok megvalósítása érdekében – a Magyarország helyi önkormányzatairól szóló törvényben rögzített Önkormányzati feladatai ellátása körében - az Épített környezet alakításáról és védelméről szóló 1997. évi LXXVIII. törvény. 30/A. §-a alapján a Szerződéssel településrendezési szerződést köt a **Fejlesztővel** arra vonatkozóan, hogy a Szerződésben meghatározott azon Településfejlesztési Feladatokat, amelyek a jelen Szerződésen alapulva elsősorban a Fejlesztés megvalósításához kapcsolódnak, és amelyek egyébként a terület fejlődésével a **Önkormányzatot** terhelnék, a **Fejlesztő** a Beruházással egyidejűleg, Állami Forrásból megvalósítsa.

# AZ EGYES TELEPÜLÉSFEJLESZTÉSI FELADATOK MEGVALÓSÍTÁSÁRA ÉS A TELEPÜLÉSFEJLESZTÉSI HOZZÁJÁRULÁSRA VONATKOZÓ ÁLTALÁNOS RENDELKEZÉSEK

A **Fejlesztő** által átvállalt Településfejlesztési Feladatok előkészítése, megterveztetése, és megvalósítása során a **Szerződő** **Felek** a következő általános érvényű előírásokban állapodnak meg:

* 1. **Szerződő** **Felek** rögzítik, hogy ahol a Szerződés építési engedélyre, vagy használatbavételi engedélyre hivatkozik, azon végleges, az érintett fejlesztésre, vagy Településfejlesztési Feladatokra vonatkozó végleges és végrehajtható hatósági döntést (engedélyt) kell érteni.
  2. **Fejlesztő** tudomásul veszi, hogy a Fejlesztési Terület megfelelő megközelítéséhez és működtetéséhez szükséges, a Szerződésben meghatározott és a **Fejlesztő** által átvállalt Településfejlesztési Feladatokat ellátja.

# A FEJLESZTÉS ÉS TELEPÜLÉSFEJLESZTÉSI FELADATOK MEGVALÓSÍTÁSA A FEJLESZTŐ ÁLTAL

* 1. **Fejlesztő** kötelezettséget vállal arra, hogy a Fejlesztést a Beruházáshoz kapcsolódó Állami Forrásból végzi el, a Fejlesztéshez kapcsolódó közterület kialakításának, fejlesztésének, valamennyi költségét Állami Forrásból viseli így az **Önkormányzattól** sem most, sem a jövőben semmilyen jogcímen nem támaszt megtérítési igényt, mely igény érvényesítéséről a Szerződés aláírásával **Fejlesztő** kifejezetten lemond.
  2. Fejlesztő a Településfejlesztési feladatokat az Állami Forrásból megvalósuló Fejlesztéssel egyidejűleg végzi el. Fejlesztő kizárólag a teljes Ingatlan (Pasaréti Sportcentrum) a finanszírozó Magyar Állam által elfogadott komplex fejlesztéséhez (1.4. pontban részletezett) kapcsolódóan köteles elvégezni a feladatokat, akkor is, ha azok ütemekre bontva valósulnak meg. A komplex fejlesztésbe nem tartoznak bele, az egyes kisebb, önálló beruházások, amelyek nem az Ingatlan átfogó, komplex fejlesztésének részét képezik.
  3. A Településfejlesztési Feladatok megvalósításával összefüggésben **Fejlesztő** feladatát képezi különösen azok:

1. előkészítésének,
2. terveztetésének,
3. megépítéséhez szükséges különböző hatósági engedélyek beszerzésének,
4. kiviteli tervei elkészíttetésének,
5. megépítésének,
6. használatbavételi engedélyek beszerzésének,
7. műszaki átadás-átvételi eljárások lefolytatásának
8. forgalomba helyezési dokumentáció jogszabály szerinti összeállításának és a hatáskörrel, illetékességgel rendelkező hatósághoz történő benyújtásának,
9. egyidejűleg az elkészült létesítmények **Önkormányzatnak**, vagy közszolgáltatást végző szervezetnek/személynek történő átadásáig teljes körű üzemeltetésének, fenntartásának

saját költségen történő viselése.

* 1. A Településfejlesztési Feladatok keretében megvalósuló közlekedési célú infrastrukturális fejlesztésekhez, továbbá a zöldterületek megvalósításához, használatbavételéhez, forgalomba helyezéséhez elengedhetetlenül szükségesek lehetnek a közműszolgáltatók által előírt, az új, az átépítésre kerülő útpályák, illetőleg burkolt felületek alatti végleges közműépítési- elektromos ellátást biztosító munkák, mint kapcsolódó munkálatok elvégzése. **Fejlesztő** a Településfejlesztési Feladatok megvalósításával egyidejűleg vállalja ezek saját költségén történő megvalósítását.
  2. **Fejlesztő** vállalja, hogy a Településfejlesztési Feladatok keretében megvalósuló közlekedéssel kapcsolatos infrastrukturális beruházásokat olyan időben és módon építi meg, hogy az a Fejlesztés megvalósításával összefüggésben az építési forgalom lebonyolítására is alkalmas legyen, és biztosítsa egyben az egyéb forgalom zavartalan lebonyolítását. Ezzel összefüggésben az **Önkormányzat** vállalja, hogy a hatáskörébe tartozó forgalomszervezési feladatokat e szempontoknak is megfelelően végzi.
  3. **Fejlesztő** tudomásul veszi, hogy a KÉSZ- módosítás alapján biztosított építési előírások a magasabb szintű jogszabályok, továbbá a Fővárosi Önkormányzat által megalkotandó jogszabályok (különösen az új fővárosi településszerkezeti terv és a fővárosi rendezési szabályzat) Önkormányzatra nézve kötelező érvényű rendelkezései alapján módosulhatnak. Az ilyen módosításokból eredő mindennemű felelősségét az **Önkormányzat** kizárja, valamint **Fejlesztő** a jelen Szerződés aláírásával – és az MNV Zrt. a 2. sz. mellékletben - feltétel nélkül és visszavonhatatlanul lemond azon jogáról, hogy az **Önkormányzattal** szemben – jogcímtől függetlenül – megtérítési igénnyel éljen, ha a KÉSZ-módosítás alapján biztosított építési előírások módosítására az előző mondatban részletezett okok miatt kerül sor.

# A TELEPÜLÉSFEJLESZTÉSI FELADATOK

* 1. **Infrastrukturális Beruházások:** **Fejlesztő** tudomásul veszi, hogy a Fejlesztési Területen a Fejlesztés megvalósításának feltétele a KÉSZ-módosításban rögzített célok elérése érdekében legalább az alábbi infrastrukturális beruházások (a továbbiakban: „**Infrastrukturális Beruházások**”) megvalósítása, amelyekből **Fejlesztő** Állami forrásból a Fejlesztéssel egyidejűleg megvalósít:
     1. az Ingatlant határoló közterületeknek a fejlesztésből adódó forgalomirányítási változásairól szóló tervdokumentáció elkészítését és a forgalomirányítási eszközök (pl. jelzőlámpa, zebra, forgalomirányító táblák stb.) megvalósítását;
     2. A 11512/7 hrsz.-ú telket határoló útburkolatok - a Pasaréti út kivételével - a Herman Ottó utca érintett szakasza, Radna utca, Rhédey utca teljes hossza újra szőnyegezését és a Körmöczy Zsuzsa lépcső felújítását, melyekhez a felújításokra vonatkozóan a kezelő, és a forgalomtechnikai kezelő által jóváhagyott terveket kell készíttetni.
     3. A 11512/7 hrsz.-ú telket határoló járdafelületek akadálymentes átalakítását és felújításokra vonatkozóan, a kezelő, és a forgalomtechnikai kezelő által jóváhagyott terveket kell készíttetni;
     4. A Fejlesztőt az 5.1.-ben felsoroltakon kívül többlet fejlesztési kötelezettség nem terheli, későbbi ütemezésű fejlesztések során az 5.1. szerinti vállalások sérülését a használatbavételi engedélyezés benyújtását megelőzően kell megvalósítani.

**Fejlesztő** a fenti beruházásokat Állami forrásból végzi, így az **Önkormányzattal** szemben – jogcímtől függetlenül, bele értve a ráépítést és a jogalap nélküli gazdagodást is – megtérítési igénnyel nem élhet, ilyen igényéről a Szerződés aláírásával a Fejlesztő **-** és a 2. sz. mellékletben az MNV Zrt. - kifejezetten lemond.

Fejlesztő az Infrastrukturális beruházásokat a Fejlesztés részeként, annak kivitelezésével összehangolva valósítja meg. Az Infrastrukturális Beruházások kiviteli terveit Fejlesztő a kivitelezésük megkezdése előtt egyezteti az Önkormányzattal. Az Infrastrukturális Beruházások megvalósításának határideje a Fejlesztés utolsó ütemének használatba vételi engedélyének véglegessé válása, kivéve a Herman Ottó utca fentiek szerinti felújítása, amelynek határideje az I. ütem használatbavételi engedélyének véglegessé válása:

* 1. **Közhasználatra átadás**: Fejlesztő vállalja, hogy a Szerződés 3. számú melléklete szerinti Telepítési Tanulmánytervben jelölt területeket közhasználatra átadja.
  2. **Zajvédelem**: Fejlesztő vállalja, hogy a Szerződés 3. számú melléklete szerinti Telepítési Tanulmánytervben jelölt helyszíneken, a szomszédos lakóterületek zajterhelésének csökkentése érdekében a szükséges zajvédelmet biztosítja.

# BIZTOSÍTÉKOK

**6.1. Szerződő** **Felek** megállapodnak abban, hogy jelen Szerződés alapján fennálló településrendezési kötelezettség tényét az Étv. 30/A § (5) bekezdése alapján a Budapest, II. kerület, belterület, 11517/2 hrsz.-ú ingatlan 1/1 tulajdoni hányadára az ingatlan-nyilvántartásba feljegyeztetik.

6.2. Szerződő Felek rögzítik, amennyiben a fent meghatározott Ingatlanra vonatkozóan telekalakítási eljárásra kerül sor, az azt követően létrejövő valamennyi ingatlanra a jelen településrendezési szerződés szerinti településrendezési kötelezettség ténye az ingatlan-nyilvántartásba feljegyzésre kerül.

6.3. Jelen Szerződés a településrendezési kötelezettség ténye ingatlan-nyilvántartási feljegyzésének alapjául szolgál.

6.4. A szerződés aláírását követően Fejlesztő gondoskodik a Magyar Államot képviselő MNV Zrt. részéről azon tulajdonosi hozzájárulás kiadásának beszerzéséről, amelyre az MNV Zrt. a 2. sz mellékletben kötelezettséget vállalt, mely tulajdonosi hozzájárulásban az MNV Zrt. tudomásul veszi, hogy fenti Ingatlanra jelen településrendezési szerződés szerinti településrendezési kötelezettség ténye az ingatlan-nyilvántartásba feljegyzésre kerüljön.

# EGYÜTTMŰKÖDÉS

* 1. **Szerződő** **Felek** vállalják, hogy a jelen Szerződés céljainak megvalósítása érdekében együttműködnek és e célok megvalósítása érdekében szükséges jognyilatkozatokat és intézkedéseket megfelelő időben – saját döntéshozatali eljárásuknak megfelelően - megteszik, illetve az **Önkormányzat** a szükséges határidőben az eljárásokat lefolytatja.
  2. **Szerződő Felek** vállalják továbbá, hogy – különös tekintettel a mindenkor hatályos számviteli szabályok betartására - a jelen Szerződés teljesítése érdekében szükséges további szerződéseket, azok szükségessé válásakor születő megállapodásuknak megfelelően haladéktalanul megkötik, feltéve, hogy az jelen Szerződés vagy jogszabály alapján kötelezettségüket képezi, abban megállapodnak és a megkötendő szerződés teljes mértékben összhangban áll jelen Szerződés rendelkezéseivel.
  3. A jelen Szerződéssel kapcsolatos, **Szerződő Felek** közti, vagy valamely Fél részére adandó minden értesítés, utasítás, felhívás, követelés vagy közlés csak írásban történhet a hivatalos irat kézbesítésére vonatkozó külön szabályok előírásainak megtartásával. Ha az iratot annak tértivevénnyel történő kézbesítése esetén az értesített az átvétel megtagadása miatt, illetve a postai értesítés ellenére nem vesz át, úgy a második kézbesítési kísérlet napját követő ötödik munkanapon – ellenkező bizonyításig – a küldeményt kézbesítettnek kell tekinteni.

**Az Önkormányzat értesítési címe:**

Budapest Főváros II. kerületi Önkormányzat

Őrsi Gergely polgármester

1024 Budapest, Mechwart liget 1.

Email: [info@masodikkerulet.hu](mailto:info@masodikkerulet.hu)

**Az Fejlesztő értesítési címe:**

Markovits László elnök

Cím: 1139 Budapest, Fáy u. 58.

Email: [elnokseg@vasassc.hu](mailto:elnokseg@vasassc.hu)

A fenti értesítési címét bármely Fél a másik Félhez a jelen szakasz előírásai szerint intézett egyoldalú nyilatkozattal megváltoztathatja.

# A FEJLESZTÉSI TERÜLETTEL KAPCSOLATOS KÉSŐBBI TELEKALAKÍTÁSOK

* 1. A KÉSZ-módosítás előkészítése során Felek tudomást szereztek arról, hogy Rhédey utca ingatlan-nyilvántartási telekhatárai nem egyeznek a történetileg ténylegesen kialakult helyzettel, azaz az Önkormányzati tulajdonú út részben az Ingatlanon helyezkedik el, illetve kisebb részben a Pasaréti Sportcentrum az Önkormányzati közterületi tulajdonon helyezkedik el. A kialakult tényleges helyzetet a jogi telekhatárokhoz igazítani jelentős érdeksérelemmel járna a Felek részére, és érintheti a közút túloldalán fekvő lakóingatlanok telekterületét és elhelyezkedését is. Ezért a Felek megállapodnak, hogy az Ingatlan tulajdonosának (Magyar Állam képviseletében eljáró MNV Zrt.) bevonásával oly módon rendezik az érintett ingatlanok jogi helyzetét, amely a kialakult birtokhelyzetet hosszú távon jogilag is orvosolja.
  2. Felek kölcsönösen megállapítják, hogy a Fejlesztési terület területe a Fejlesztés megvalósításához szükséges telekalakítás végrehajtása során módosulhat, illetve változhat. A **Felek** rögzítik azonban, hogy ezen esetleges változások jelen Szerződésben rögzített kötelezettségeiket nem érintik és így a Fejlesztési Területen a fejlesztések során a Szerződés rendelkezéseit kell alkalmazni.

# JOGÁTRUHÁZÁS, ÁTRUHÁZHATÓSÁG, A BERUHÁZÓ TÁRSASÁGÁNAK ÁTALAKULÁSA

* 1. A Szerződésből származó jogok és kötelezettségek a **Szerződő Felek** általános, egyetemleges jogutódjaira változatlan tartalommal szállnak át. **Fejlesztő** több jogutódja esetén a jogutódok felelőssége egyetemleges, amennyiben az **Önkormányzat** és az esetleges jogutódok másként meg nem állapodnak.
  2. **Szerződő Felek** megállapodnak, hogy jelen megállapodásban **Fejlesztő** által vállalt kötelezettségek a Fejlesztési Terület tekintetében az Ingatlan mindenkori vagyonkezelőit terhelik. **Vagyonkezelő** tudomásul veszi, hogy az Ingatlan, vagy az Ingatlan egy részének – bármilyen jogcímen történő – átruházása jogutódlásnak minősül, és ez esetben jelen szerződés szerinti kötelezettségeket **Vagyonkezelő** köteles az új vagyonkezelőre átruházni, illetőleg kizárólagosan ezen kötelezettségek átvállalásával lehetséges az Ingatlan tulajdonjogának átruházása, függetlenül az átruházás jogcímétől.
  3. **Fejlesztő** az **Önkormányzat** előzetes írásbeli hozzájárulása nélkül a Szerződésben vállalt kötelezettségei tekintetében harmadik személlyel nem köthet részbeni vagy teljes kötelezettség-, illetve tartozásátvállalásra és/vagy teljesítésátvállalásra vonatkozó megállapodást, de az egyértelműség végett a Fejlesztő jogosult a jelen szerződésben meghatározott kötelezettségei teljesítéséhez az Önkormányzat hozzájárulása nélkül teljesítési segédet igénybe venni.

# ÜZLETI TITOK

* 1. A Szerződésben foglalt és az e Szerződéssel összefüggő információk, valamint a Szerződéssel kapcsolatban a **Szerződő Feleknek** egymásra vonatkozóan tudomására jutott információk – amennyiben a magyar jog kötelezően érvényesülő szabályai másként nem rendelkeznek - üzleti titoknak minősülnek, és mint ilyenek részesülnek jogi védelemben.

* 1. Önkormányzat tudomásul veszi, hogy mivel a Fejlesztés és az Infrastrukturális beruházások Állami Forrásból valósulnak meg, Fejlesztő köteles a támogató felé a szükséges adatokat szolgáltatni, amely nem minősül az üzleti titok megsértésének.

# VITÁS KÉRDÉSEK RENDEZÉSE, ALKALMAZANDÓ JOG

* 1. **Szerződő Felek** megállapodnak abban, hogy a Szerződésből eredő és az azzal kapcsolatos közöttük felmerülő valamennyi vitás kérdést egymás között közvetlenül, békés úton kísérelnek meg rendezni.
  2. Amennyiben a vitás kérdések rendezése ilyen módon ésszerű, rövid időn belül nem történik meg, úgy bármely vita eldöntésére, amely a Jelen Szerződésből vagy azzal összefüggésben, annak megszegésével, megszűnésével, érvényességével, vagy értelmezésével kapcsolatban keletkezik, úgy ezen vitás kérdések rendezésére a Ptk. rendelkezései az irányadók.
  3. A Szerződésre a magyar jogot kell alkalmazni.

# ÉRVÉNYTELENSÉG, RÉSZLEGES ÉRVÉNYTELENSÉG

Ha a Szerződés valamely rendelkezése a magyar jog alapján érvénytelen, jogszabálysértő vagy bírói úton kikényszeríthetetlen, akkor a Szerződés csak a jogszabálynak ellentmondó, érvénytelen illetve bírói úton kikényszeríthetetlen részben válik érvénytelenné, és mindez nem érinti a megmaradó rendelkezések érvényességét és hatályát kivéve, ha a Szerződés az érvénytelen rendelkezés hiányában értelmezhetetlenné, vagy érthetetlenné válna.

# ZÁRÓ RENDELKEZÉSEK, HATÁLYBALÉPÉS

* 1. Mindegyik **Fél** maga viseli a Szerződés előkészítése és megkötése kapcsán az általa igénybe vett tanácsadók díjait és költségeit.
  2. A Szerződés kizárólag írásban, **Szerződő Felek** hozzájárulásával módosítható. A Szerződésben szabályozott kérdésekben az itt írt szabályoktól csak a **Szerződő Felek** egyetértésével lehet eltérni.
  3. **Szerződő Felek** kijelentik, hogy jelen Szerződés aláírásához, a szerződésben foglalt kötelezettségek teljesítéséhez megfelelő felhatalmazásokkal rendelkeznek.
  4. Jelen Szerződés hatálybalépésének feltétele, hogy a jelen Szerződés 6. 4. pontjában foglalt írásbeli, jelen településrendezési szerződés szerinti településrendezési kötelezettség tényének ingatlan-nyilvántartásba történő feljegyzése tudomásul vételére vonatkozó tulajdonosi hozzájárulás az MNV Zrt. részéről kiadásra és Jogosult részére átadásra kerüljön. Jelen Szerződés hatálybalépésének napja, a tulajdonosi hozzájárulás Jogosulttal történő közlésének napja.

Jelen Szerződés minden oldalát **Szerződő Felek** elolvasták és kölcsönös értelmezést követően, mint ügyleti akaratukkal mindenben egyezőt jóváhagyólag azzal írták alá, hogy az itt nem szabályozott kérdések tekintetében a Ptk. és az Étv. szabályai az irányadók.

Kelt: Budapesten, 2022 ……… hó …..…. napján.

**-------------------------------------------------- ------------------------------------------**

**Budapest Főváros II. Kerületi Önkormányzat Vasas Sport Club**

**Jogosult Fejlesztő**

**képviseli: Őrsi Gergely polgármester képviseli:Markovits László elnök**

Mellékletek:

1. Ingatlan hatályos, 30 napnál nem régebbi tulajdoni lapja
2. Tulajdonosi hozzájárulás
3. Telepítési Tanulmányterv